b"\n_START_ARTICLE_\nHist\xc3\xb2ria de l'\xc3\x8dndia\n_START_SECTION_\nPaleol\xc3\xadtic\n_START_PARAGRAPH_\nRestes a\xc3\xafllades d'Homo erectus a Hathnora en la vall del Narmada indiquen que l'\xc3\x8dndia podria haver estar habitada des d'almenys el Pleist\xc3\xb2c\xc3\xa8 mitj\xc3\xa0, en algun lloc fa entre 200.000 i 700.000 anys. Se suposa que els primers pobladors humans van arribar-hi fa 12.000 anys. Els primers poblats confirmats daten de fa 9.000 anys i s\xc3\xb3n a Bhimbetka, a l'actual estat de Madhya Pradesh.\n_START_SECTION_\nL'era neol\xc3\xadtica\n_START_PARAGRAPH_\nLa cultura neol\xc3\xadtica del sud d'\xc3\x80sia va comen\xc3\xa7ar aproximadament cap als 7000 anys aC on avui \xc3\xa9s Balutxistan i \xc3\xa9s coneguda com la cultura Mehrgarh. Aquesta comunitat era principalment pastoral i vivia en cases de fang, teixien cistells i tenia cabres i conreus. Al voltant del 1550 aC, va apar\xc3\xa8ixer l'elaboraci\xc3\xb3 de gerres i uns altres estris. Aquesta cultura va desapar\xc3\xa8ixer fa uns 2.000 anys.\n_START_SECTION_\nEls Mahajanapades\n_START_PARAGRAPH_\nEl 600 aC, hi havia setze monarquies heredit\xc3\xa0ries a la plan\xc3\xadcia de l'Indus-Ganges que s'estenien des de l'Afganistan fins a Bangla Desh. Les m\xc3\xa9s grans eren Magadha, Kosala, Kuru i Gandhara. El dret al tron (no importa com s'hagu\xc3\xa9s assolit) era legitimat pels sacerdots, que creaven genealogies fict\xc3\xadcies per donar-li al rei or\xc3\xadgens divins. _NEWLINE_Els ritus hind\xc3\xbas eren complicats i els feien els sacerdots. Es diu que els Upanixads, textos secundaris de l'hinduisme antic que parlen de filosofia, van ser escrits al comen\xc3\xa7ament d'aquest per\xc3\xadode. El llenguatge de la cort era el s\xc3\xa0nscrit. Hi havia uns quants dialectes al nord de l'\xc3\x8dndia, coneguts com a pr\xc3\xa0crits (despr\xc3\xa9s esdevinguts lleng\xc3\xbces populars, en oposici\xc3\xb3 al s\xc3\xa0nscrit dels textos sagrats). _NEWLINE_El 537 aC, Gautama Buddha (Buda) crea el budisme, que al comen\xc3\xa7ament complementaria el dharma hind\xc3\xba v\xc3\xa8dic. Al mateix temps, Mahavira va fundar el jainisme. Les dues doctrines era simples i es predicaven en pr\xc3\xa0crit, cosa que va ajudar a la seva acceptaci\xc3\xb3 entre les masses. Si b\xc3\xa9 el jainisme va tenir un impacte limitat, el budisme es va estendre al Tibet, Sri Lanka i al sud-est d'\xc3\x80sia. _NEWLINE_Al voltant de l'any 500 aC, la regi\xc3\xb3 de la vall de l'Indus va ser enva\xc3\xafda per Darios I, el rei persa, el qual va convertir l'\xc3\x8dndia en una satrapia de l'Imperi aquem\xc3\xa8nida. Els perses van designar Taxila com la capital, per\xc3\xb2 la seva influ\xc3\xa8ncia va ser marginal i va durar nom\xc3\xa9s 150 anys. Al segle quart aC, Alexandre el Gran els va derrotar, passant per les muntanyes de l'Hindu Kush, i envaint la vall de l'Indus. Per\xc3\xb2 les costoses campanyes contra les forces de Magadha i el cansament de les seves tropes, va obligar Alexandre a replegar-se despr\xc3\xa9s d'haver arribat al riu Beas al Punjab. Va designar governadors grecs per a governar la nova prov\xc3\xadncia adquirida, i obr\xc3\xad rutes de comer\xc3\xa7 entre l'\xc3\x8dndia i Gr\xc3\xa8cia. El Regne d'Alexandre el Gran era al nord de l'Hindustan i comerciava amb Egipte i amb el sud-est d'\xc3\x80sia.\n_START_SECTION_\n\xc3\x9altims regnes mitjans - l'era cl\xc3\xa0ssica\n_START_PARAGRAPH_\nEn l'\xc3\xa8poca final dels regnes mitjans, va sorgir el Regne de Txola en la zona nord de Tamil Nadu i el Regne de Txera a Kerala. Els ports del sud de l'\xc3\x8dndia comerciaven activament amb l'Imperi rom\xc3\xa0 i amb el sud-est d'\xc3\x80sia, principalment en esp\xc3\xa8cies. En el nord, el primer dels Rajputs van consolidar una s\xc3\xa8rie de regnats i van arribar a sobreviure prop d'un mil\xc2\xb7lenni fins a la independ\xc3\xa8ncia de l'\xc3\x8dndia de la dominaci\xc3\xb3 brit\xc3\xa0nica.\n_START_SECTION_\nL'imperi Harsha\n_START_PARAGRAPH_\nEl rei Harsha de Kannauj va assolir reunificar el nord de l'\xc3\x8dndia durant el seu regnat en el segle VII. El seu regne va col\xc2\xb7lapsar-se despr\xc3\xa9s de la seva mort. Des del IX al segle XVII, tres dinasties van lluitar pel control del nord de l'\xc3\x8dndia; els pratahares de Malwa i despr\xc3\xa9s Kannauj; els pales de Bengala i els raixtrakutes de Deccan.\n_START_SECTION_\nEls soldanats del sud\n_START_PARAGRAPH_\nEl frac\xc3\xa0s dels sultans per assegurar-se el domini de Deccan i del Sud de l'\xc3\x8dndia van comportar l'aparici\xc3\xb3 d'una s\xc3\xa8rie de dinasties tals com la Bahm\xc3\xa0nida (1347- 1527) i l'Imperi hind\xc3\xba de Vijayanagara (1336-1565). Zafar Khan, un governador provincial sota els tughluqs, es va rebel\xc2\xb7lar contra els turcs i es va proclamar sold\xc3\xa0, prenent el t\xc3\xadtol d'Ala-ud-Din Bahman Shah el 1347._NEWLINE_El soldanat de Bahmani, localitzat al nord de Deccan, va durar prop de dos segles, fins que va ser fragmentat el 1527 en cinc estats menors coneguts com els soldanats de D\xc3\xa8can (Bijapur, Golkonda, Ahmednagar, Berar i Bidar)._NEWLINE_El soldanat de Bahmani va adoptar els m\xc3\xa8todes de cobrament d'impostos i d'administraci\xc3\xb3 establerts pels sultans de Delhi i la seva caiguda va ser originada per la compet\xc3\xa8ncia i odi entre els immigrants musulmans i hind\xc3\xbas conversos, amb estrangers i oficials en serveis temporals._NEWLINE_El soldanat de Bahmani va iniciar un proc\xc3\xa9s cultural important, particularment en l'arquitectura i la pintura.\n_START_SECTION_\nConseq\xc3\xbc\xc3\xa8ncies del colonialisme angl\xc3\xa8s a \xc3\x8dndia\n_START_PARAGRAPH_\nL'\xc3\x8dndia va ser un punt estrat\xc3\xa8gic per a la Gran Bretanya en la seva penetraci\xc3\xb3 a \xc3\x80sia._NEWLINE_El domini angl\xc3\xa8s sobre aquest territori i el control de l'economia de l'\xc3\x8dndia es van poder consolidar gr\xc3\xa0cies a la construcci\xc3\xb3 de diversos quil\xc3\xb2metres de vies f\xc3\xa8rries.\n_START_SECTION_\nDespr\xc3\xa9s de la Segona Guerra mundial\n_START_PARAGRAPH_\nDespr\xc3\xa9s de la independ\xc3\xa8ncia i la partici\xc3\xb3 de l'\xc3\x8dndia en la Rep\xc3\xbablica de l'\xc3\x8dndia i Pakistan, durant sis setmanes, l'agost i setembre del 1947, els hind\xc3\xbas, sikhs i musulmans van lluitar entre ells en una acarnissada baralla que va deixar m\xc3\xa9s de 200.000 morts._NEWLINE_Des de la seva independ\xc3\xa8ncia, l'\xc3\x8dndia ha intervingut en quatre guerres contra el Pakistan i una contra Xina. Tamb\xc3\xa9 va detonar una bomba nuclear el 1974 i va ser declarada com a naci\xc3\xb3 nuclear el 1998. _NEWLINE_La Primera Guerra contra el Pakistan va comen\xc3\xa7ar el 1947 pel control del Caixmir, com la Guerra indopakistanesa del 1965. El 1971, l'\xc3\x8dndia va acollir refugiats del Pakistan oriental i va ajudar les forces rebels d'aquesta regi\xc3\xb3 en la seva lluita per la independ\xc3\xa8ncia de la naci\xc3\xb3 que es coneix avui en dia com a Bangla Desh. El 1971, durant la fase final d'aquesta guerra, l'\xc3\x8dndia va intervenir directament en la contesa, la qual cosa va originar la derrota del Pakistan i la independ\xc3\xa8ncia de Bangla Desh._NEWLINE_El 1962, l'\xc3\x8dndia tamb\xc3\xa9 es va enfrontar militarment a la Xina per problemes fronterers._NEWLINE_Comen\xc3\xa7ant amb una economia inspirada en idees socialistes despr\xc3\xa9s de la sortida dels brit\xc3\xa0nics, l'\xc3\x8dndia va anar progressant lentament. Van ser les reformes econ\xc3\xb2miques adoptades a comen\xc3\xa7aments de la d\xc3\xa8cada del 1990 les que van impulsar l'\xc3\x8dndia a un creixement econ\xc3\xb2mic m\xc3\xa9s agressiu. Actualment, l'\xc3\x8dndia \xc3\xa9s considerada com una naci\xc3\xb3 emergent amb un gran potencial de desenvolupament. De fet, en termes de PNB, \xc3\xa9s actualment la desena pot\xc3\xa8ncia m\xc3\xa9s gran del m\xc3\xb3n. Els economistes prediuen que, al ritme actual de creixement, cap a l'any 2020, l'\xc3\x8dndia es convertir\xc3\xa0 en l'estat m\xc3\xa9s poblat de la Terra, i en el 2050 en la tercera major economia del m\xc3\xb3n."